Diari Oficial de la Generalitat Valenciana


Sumari del DOGV 6402, del 22-11-2010 (2010/12580)

ORDE 16/2010, de 17 de novembre, de la Conselleria de Solidaritat i Ciutadania, per la qual es regulen i convoquen ajudes per als centres valencians a l'exterior de la Comunitat Valenciana en l'exercici 2011.
----------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6402

Data del DOGV
:   22-11-2010

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2010/12415


Data del document
:   17-11-2010

Organisme emissor
:   Conselleria de Solidaritat i Ciutadania

Tipus de document
:   Ordre

Anàlisi jurídica

 Descriptors 

:   * ajuda pública

ORDE 16/2010, de 17 de novembre, de la Conselleria de Solidaritat i Ciutadania, per la qual es regulen i convoquen ajudes per als centres valencians a l'exterior de la Comunitat Valenciana en l'exercici 2011. [2010/12136]
L'Estatut d'Autonomia de la Comunitat Valenciana, aprovat per la Llei Orgànica 5/1982, d'1 de juliol, modificada per la Llei Orgànica 1/2006, de 10 d'abril, establix en l'article 1, apartat 3, que «la Comunitat Valenciana té com a objectiu la consecució de l'autogovern en els termes d'este Estatut, reforçar la democràcia i garantir la participació de tots els ciutadans en la realització dels seus fins».
D'altra banda, l'article 3 de l'Estatut d'Autonomia indica qui gaudix de la condició de valencià, establint en el seu apartat 2 que «els ciutadans espanyols residents a l'estranger que hagen tingut el seu últim veïnatge administratiu en la Comunitat Valenciana, i acrediten esta condició en el corresponent consolat d'Espanya gaudiran dels drets polítics definits en este Estatut». El mateix règim s'aplicarà als seus descendents inscrits com a espanyols, si així ho sol·liciten en la forma que ho determine la llei de l'Estat.
La Llei 11/2007, de 20 de març, de la Generalitat, de Comunitats de Valencians a l'Exterior, indica en l'article 6 que són centres valencians a l'exterior «aquelles entitats associatives, fundacionals i altres persones jurídiques sense ànim de lucre, legalment constituïdes en el territori en què es troben assentades, amb la denominació que lliurement s'hagen atorgat, que organitzen una comunitat de valencians assentada fora de la Comunitat Valenciana i que siguen reconeguts com a tals per la Generalitat», tenint com a objectiu prioritari «el manteniment dels vincles sentimentals, afectius, socials i culturals amb el poble valencià, així com el foment del coneixement de la seua història, el seu idioma i la seua cultura».
L'article 8.g de l'esmentada llei establix el dret dels centres valencians a l'exterior a «percebre subvencions i ajudes públiques per a les actuacions que realitzen en compliment de les finalitats determinades en els seus estatuts».
Per la seua banda, el Text Refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny de 1991, establix en l'article 47 que els consellers corresponents determinaran, en cas que no existisca, i prèviament a la disposició de crèdits, les oportunes bases reguladores de la concessió de les subvencions, d'acord així mateix amb el que disposa la Llei 38/2003, de 17 de novembre, General de Subvencions, i el seu desplegament reglamentari per mitjà del Reial Decret 887/2006, de 21 de juliol, i l'article 28 de la Llei 5/1983, de 30 de desembre, del Consell, de Govern Valencià.
En conseqüència, i per raó de les competències assignades per l'article 15 del Decret 19/2009, de 3 de novembre, del president de la Generalitat, pel qual es determinen les conselleries en què s'organitza l'administració de la Generalitat, i del que disposa el Decret 207/2009, de 13 de novembre, del Consell, pel qual s'aprova el Reglament Orgànic i Funcional de la Conselleria de Solidaritat i Ciutadania,
ORDENE
Primer
Convocar ajudes per als centres valencians a l'exterior de la Comunitat Valenciana i aprovar les bases per les quals es regirà la seua concessió, que s'inclouen com a annex I de la present orde, d'acord amb les consignacions pressupostàries que establix la Llei de Pressupostos de la Generalitat per a l'exercici de 2011 a càrrec dels capítols IV i VII del programa 112.90, d'acord amb les especificacions que es contenen en les bases onze i catorze de l'annex I que s'adjunta. Els aspectes regulats en esta orde s'aplicaran sense perjuí de totes les normes que regisquen el règim jurídic pressupostari de l'administració de la Generalitat. Si la Llei de Pressupostos o la normativa aplicable establiren condicions distintes, s'aplicaran les que procedisquen.
Esta convocatòria d'ajudes es realitza pel procediment de tramitació anticipada d'expedients de gasto, previst en l'Orde de 26 de setembre de 1994 de la Conselleria d'Economia i Hisenda.
L'eficàcia d'esta convocatòria queda condicionada a l'existència de crèdit adequat i suficient per a atendre a les ajudes previstes en esta, en els pressupostos de l'exercici econòmic de l'any 2011. Mentres no existisca l'esmentat crèdit no es dictarà cap resolució sobre les sol·licituds d'ajuda realitzades a l'empara d'esta orde.
La Conselleria de Solidaritat i Ciutadania, una vegada aprovada i publicada la Llei de Pressupostos de la Generalitat per a 2011, publicarà mitjançant orde les dotacions pressupostàries màximes per a les ajudes convocades i les línies de subvenció destinades a finançar-les, així com les modificacions, si és el cas, respecte a la manera de pagament i de justificació. Els esmentats crèdits tindran caràcter limitador i no podran concedir-se subvencions una vegada que estos s'hagen esgotat.
Segon
Les ajudes convocades per mitjà de d'esta convocatòria no necessiten notificació a la Comissió Europea per no reunir els requisits de l'article 107 del Tractat de Funcionament de la Unió Europea, per no suposar un avantatge econòmic ni haver-hi possibilitat de falsejament de la competència que afecte els intercanvis comercials entre estats membres.
Tercer
Les ajudes convocades per mitjà de la present convocatòria són incompatibles amb altres subvencions, ajudes, ingressos o recursos per a la mateixa finalitat, procedents de qualssevol administracions o ens públics o privats, nacionals, de la Unió Europea o d'organismes internacionals.
Quart
Contra el que disposa la present orde, que posa fi a la via administrativa, pot interposar-se, potestativament, recurs de reposició davant del mateix òrgan que l'ha dictat en el termini d'un mes comptador des de l'endemà de la seua publicació, o bé directament recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la seua publicació, de conformitat amb el que preveuen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i en els articles 10.1.a i 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa.
València, 17 de novembre de 2010
El conseller de Solidaritat i Ciutadania,
RAFAEL BLASCO CASTANY
ANNEX I
Bases de la convocatòria
Disposicions comunes
Primera. Accions objecte d'ajuda
Les ajudes establides podran anar destinades a les actuacions següents:
a) Organització de programes d'assistència social dirigits als emigrants valencians que es troben en situacions de necessitat, organització d'activitats culturals, d'orientació i informació; programes formatius i de difusió de la cultura de la Comunitat Valenciana entre col·lectius d'emigrants valencians, i gastos de funcionament dels centres que duen a terme les dites activitats.
b) Creació, modernització o actualització de les seus i les instal·lacions dels centres valencians a l'exterior de la Comunitat Valenciana, amb especial prioritat a les amortitzacions de capital corresponents a préstecs per a l'adquisició de seus socials dels centres valencians a l'exterior, formalitzats amb anterioritat a la publicació oficial de la present orde de convocatòria d'ajudes.
Segona. Beneficiaris de les ajudes
Podran ser beneficiaris de les ajudes els centres valencians a l'exterior de la Comunitat Valenciana que hagen sigut reconeguts com a tals per la Generalitat d'acord amb el que establix l'article 7 de la Llei 11/2007, de 20 de març, de la Generalitat, de Comunitats de Valencians a l'Exterior, i en l'article 13 del Decret 53/2008, de 18 d'abril, del Consell, pel qual es desplega el que disposa l'esmentada llei.
Tercera. Tipus d'ajudes
Les ajudes seran de tipus econòmic, de quantia variable segons el cost de l'acció que es projecte. Els gastos subvencionables hauran de reunir els requisits previstos en l'article 31 de la Llei 38/2003, de 17 de novembre, General de Subvencions.
Quarta. Presentació de sol·licituds i termini
1. Les sol·licituds per a l'obtenció de les ajudes regulades per la present orde han de dirigir-se a la Direcció General de Ciutadania i Integració i es presentaran en el model normalitzat (que figura en l'annex III d'esta orde) en el Registre General de la Conselleria de Solidaritat i Ciutadania, ubicat a la plaça Sant Nicolau, 2, de València (CP 46916), o tramitar-les per qualsevol de les formes que establix l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú.
La sol·licitud també pot presentar-se per via telemàtica en el portal de la Generalitat () accedint als apartats «Administració On line»-«Guia Prop».
Per a poder tramitar electrònicament la sol·licitud, caldrà disposar de certificat digital, ja siga de l'entitat, del president de l'entitat o del representant davant de la Conselleria. Tot això de conformitat amb les instruccions previstes en la pàgina web de l'Agència de Tecnologia i Certificació Electrònica (ACCV) ().
2. No podran obtindre la condició de beneficiari les persones en qui concórrega alguna de les circumstàncies previstes en els apartats segon i tercer de l'article 13 de la Llei 38/2003, de 17 de novembre, General de Subvencions. A l'efecte, la presentació de la sol·licitud d'ajuda comportarà l'autorització del sol·licitant perquè la Direcció General de Ciutadania i Integració obtinga directament dels òrgans administratius corresponents l'acreditació del compliment de les obligacions tributàries i amb la Seguretat Social previstes en els articles 18 i 19 del Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions, i en este cas, el sol·licitant no haurà d'aportar els corresponents certificats. No obstant això, el sol·licitant pot denegar este consentiment, per mitjà de comunicació expressa i escrita en este sentit. En el susdit supòsit, hauran d'aportar-se els corresponents certificats emesos per l'Agència Estatal d'Administració Tributària, la Conselleria d'Economia, Hisenda i Ocupació i la Tresoreria de la Seguretat Social, expressius d'estar al corrent en el compliment de les obligacions fiscals i amb la Seguretat Social.
Els centres valencians que estiguen ubicats fora d'Espanya podran complir el requisit de l'acreditació d'estar al corrent de les obligacions tributàries i amb la Seguretat Social per mitjà d'una declaració responsable del seu president o representant que l'entitat està exempta d'obligacions tributàries i enfront de la Seguretat Social a Espanya.
La justificació de les entitats de no estar incursos en les prohibicions per a obtindre la condició de beneficiari, contingudes en els apartats segon i tercer de l'article 13 de la Llei 38/2003, de 17 de novembre, General de Subvencions, es realitzarà per mitjà de declaració responsable o per qualsevol dels mitjans establits en l'article 13.7 de l'esmentada llei.
3. Les sol·licituds han d'acompanyar-se, a més de la documentació que per a cada una de les ajudes s'establix concretament en els corresponents apartats d'esta orde, de còpia dels documents que a continuació es relacionen:
a) Memòria descriptiva de les actuacions o els projectes realitzats durant l'exercici 2010 pel centre valencià a l'exterior sol·licitant de la subvenció. La memòria haurà d'incloure documentació gràfica de cada una de les actuacions o projectes realitzats.
b) Memòria descriptiva de les actuacions o els projectes per als quals se sol·licita la subvenció, amb expressió de les fases i terminis de realització.
c) Pressupost detallat de les actuacions o projectes per als quals se sol·licita l'ajuda per partides, o factures proforma.
d) Fitxa de manteniment de tercers en model oficial, que figura en el portal de la Generalitat () accedint a l'apartat «Guia Prop-Tràmits i Servicis», on consten les dades del sol·licitant, les seues dades bancàries i la seua firma. Este document només es presentarà en el supòsit d'associacions que presenten sol·licitud d'ajudes econòmiques a la Generalitat per primera vegada, o en el cas que les entitats beneficiàries hagen canviat les seues dades bancàries respecte a anteriors exercicis.
e) Llista nominal i numerada dels socis que pertanyen a l'entitat, amb expressió del número de document d'identificació d'estos, firmada o autentificada pel seu president, i còpia del llibre de socis, autentificat o rubricat per l'autoritat jurídica competent en el país on tinga la seua seu el centre valencià, en el qual consten les altes i baixes dels socis.
f) Els sol·licitants que no tinguen la seua residència fiscal en territori espanyol hauran de presentar un certificat de residència fiscal emés per les autoritats competents del seu país de residència.
g) Inventari de tots els béns de titularitat del centre valencià, amb expressa referència al concepte pel qual s'han obtingut (compra, donació, subvenció de la Generalitat, etc.).
4. Els sol·licitants podran executar els projectes a partir de l'1 de gener de 2011, sense esperar que la concessió de les ajudes es produïsquen i sense que això prejutge la decisió que finalment s'adopte.
5. Les sol·licituds es presentaran en el termini de 30 dies naturals, comptadors a partir de l'endemà a la publicació d'esta orde en el Diari Oficial de la Comunitat Valenciana.
Cinquena. Criteris d'avaluació de les sol·licituds
La concessió de les ajudes es realitzarà d'acord amb els criteris de valoració que es relacionen en l'annex II de la present orde.
Sisena. Resolució de la concessió d'ajudes
1. La Direcció General de Ciutadania i Integració pot demanar del sol·licitant l'aportació addicional d'altres documents o dades complementàries que estime necessàries per a resoldre sobre la sol·licitud presentada.
2. Les ajudes es concediran per resolució del conseller de Solidaritat i Ciutadania, i a proposta d'una Comissió Avaluadora integrada per la directora general de Ciutadania i Integració, que la presidirà, i dos vocals, un dels quals serà designat per esta, i un altre per la Subsecretaria de la Conselleria de Solidaritat i Ciutadania.
La Comissió Avaluadora se sotmetrà, quant al seu règim de funcionament, a allò que s'ha disposat per als òrgans col·legiats en el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. El conseller de Solidaritat i Ciutadania, a proposta de la Comissió Avaluadora, pot declarar deserta, totalment o parcialment, l'adjudicació de les ajudes convocades, reservant-se la facultat d'interpretar el contingut de la present orde a l'efecte d'adjudicació d'ajudes.
3. La resolució de concessió de les ajudes es dictarà i notificarà en el termini de sis mesos a partir de l'endemà de la publicació en el Diari Oficial de la Comunitat Valenciana de la present orde. Una vegada vençut este termini sense que s'haja dictat i notificat resolució expressa, els interessats podran entendre desestimades les seues pretensions per silenci administratiu.
Setena. Control de les accions
La Direcció General de Ciutadania i Integració pot comprovar en qualsevol moment les dades declarades pels sol·licitants. En el cas que es comprove la falsedat d'estes dades, el sol·licitant perdrà el dret a la subvenció, sense perjuí d'altres responsabilitats que procedisquen. Es garantirà, en tot cas, el dret de l'interessat a l'audiència.
Huitena. Justificació i liquidació de les ajudes concedides
1. La liquidació de les ajudes s'efectuarà una vegada executat el projecte o l'activitat en la seua totalitat o en les fases previstes, d'acord amb la sol·licitud presentada i en els termes fixats per a la concessió de l'ajuda, i sempre dins del que preveu l'article 30 de la Llei 38/2003, de 17 de novembre, General de Subvencions.
2. A l'efecte del que establix el punt anterior, els beneficiaris, una vegada executat el projecte o l'activitat en la seua totalitat o en les fases previstes i, en tot cas, amb anterioritat al 15 de novembre de 2011, hauran de presentar la documentació següent:
a) Original i còpia de les factures del gasto efectuat, d'acord amb la normativa vigent. En el cas de les amortitzacions de capital corresponents a préstecs per a l'adquisició o reforma de seus socials, l'acreditació del seu pagament s'efectuarà per mitjà de certificat de l'entitat bancària acreditativa de les amortitzacions de capital efectuades fins a la data de presentació de la justificació de les ajudes. Els originals de les factures seran tornats als remitents una vegada confrontades les corresponents còpies.
b) Certificat del secretari o president del centre, sobre justificació del compliment de la finalitat per a la qual es va concedir la subvenció i de l'aplicació dels fons percebuts.
c) Els centres que presenten justificants en moneda estrangera han d'acompanyar igualment un document expedit per una entitat bancària del país d'origen en què se certifique l'equivalència de la dita moneda amb l'euro dins de l'any en curs. En cas de països amb forta devaluació o apreciació de la moneda nacional, es podran presentar certificats d'equivalència mensuals o trimestrals, corresponents al període entre l'1 de gener i el 15 de novembre de 2011, aplicant el dit canvi a les factures emeses durant eixe mes o trimestre.
3. Si, arribat el 15 de novembre de 2011, no ha sigut aportada la documentació assenyalada en el punt anterior, s'entendrà que el beneficiari renuncia a la subvenció concedida.
4. S'autoritza el lliurament d'un percentatge de cada subvenció concedida, en funció de les justificacions que presenten els centres beneficiaris, sense possibilitat d'efectuar cap avanç, segons els percentatges següents:
a) Per a efectuar el primer lliurament ha de justificar-se com a mínim el 40% de la subvenció concedida.
b) En la següent justificació han d'aportar-se justificants per l'import restant de la subvenció concedida.
D'esta manera, es presentaran com a màxim dos justificacions al llarg de l'exercici, sense perjuí de poder efectuar el lliurament d'una sola vegada quan s'aporten justificants pel total de la subvenció concedida.
Novena. Minoració i reintegrament de la subvenció
1. L'alteració d'alguna de les característiques del projecte aprovat com l'incompliment de condicions i terminis establits en la resolució, la no-execució parcial de la inversió, la falta de justificació dels gastos efectivament realitzats i la concessió després de la presentació de la sol·licitud d'altres ajudes públiques que en el seu conjunt excedisquen del cost del projecte o activitat, pot donar lloc a la minoració de la subvenció concedida.
2. Es reintegraran les quantitats percebudes per part del beneficiari i l'exigència de l'interés de demora des del moment del pagament de la subvenció en els supòsits previstos en l'article 37 de la Llei 38/2003, de 17 de novembre, General de Subvencions, i en el seu desplegament reglamentari en els articles 91 a 93 del Reial Decret 887/2006, de 21 de juliol, i, en tot cas, en els supòsits següents:
- Incompliment de l'obligació de justificació.
- Obtenció de la subvenció sense reunir les condicions requerides per a això.
- Incompliment de la finalitat per a la qual la subvenció va ser concedida.
- Incompliment de les condicions imposades als beneficiaris amb motiu de la concessió de la subvenció.
En la tramitació del procediment es garantirà, en tot cas, el dret de l'interessat a l'audiència.
Deu. Obligacions del beneficiari
1. Són obligacions del beneficiari les establides amb caràcter general en l'article 14 de la Llei 38/2003, de 17 de novembre, General de Subvencions, i, en qualsevol cas:
- Realitzar l'activitat o adoptar el comportament que fonamenta la concessió de la subvenció.
- Acreditar davant de l'entitat concedent la realització de l'activitat o l'adopció del comportament, així com el compliment dels requisits i condicions que determinen la concessió o gaudi de l'ajuda.
- El sotmetiment a les actuacions de control financer que corresponen a la Intervenció General en relació amb les subvencions i ajudes concedides.
2. En la difusió de les activitats subvencionades s'ha de fer constar de manera explícita el suport de la Generalitat a través de la Conselleria de Solidaritat i Ciutadania. A l'efecte hauran d'incorporar en tot el material imprés que es derive de les activitats objecte de la present orde el logotip de la Conselleria de Solidaritat i Ciutadania, que serà facilitat als CEVEX beneficiaris per la Direcció General de Ciutadania i Integració.
Ajudes per a les activitats i gastos de funcionament
Onze. Objecte
L'objecte d'estes ajudes és l'organització de programes d'assistència social per a valencians en situació de necessitat; organització d'activitats culturals, d'orientació i informació; els programes formatius i de difusió del valencià entre col·lectius d'emigrants valencians; i els gastos de funcionament dels centres que duen a terme les dites activitats.
Dotze. Quantia de les ajudes i criteris d'avaluació
1. Les ajudes consistiran en la concessió de subvencions, que poden aconseguir fins a l'import total del seu cost, per als programes següents:
a) Organització de programes d'assistència social, activitats culturals, d'orientació i informació, i cursos de valencià.
b) Cost dels gastos de funcionament dels centres, com ara gastos de personal, arrendaments, material d'oficina, premsa, revistes, llibres i altres publicacions, comunicacions, subministraments (aigua, electricitat, telèfon, gas, etc.), gastos derivats d'accions formatives, o altres gastos corrents.
2. L'import d'estes subvencions serà finançat a càrrec de l'aplicació pressupostària 34.04.71.014.68.0, la línia T0600000 del programa 112.90, del pressupost de la Generalitat Valenciana per a 2011.
3. Els criteris d'avaluació seran els especificats en l'annex II d'estes bases, i específicament, quant a les activitats, es prioritzaran les ajudes de manera que es primen els programes d'assistència social per a valencians en situació de necessitat.
Tretze. Presentació de sol·licituds
1. Les sol·licituds per a l'obtenció de les ajudes a què es referix el present títol es presentaran acompanyades, a més de la documentació establida amb caràcter general, de la següent que calga:
a) Si se sol·licita subvenció per a programes d'assistència social per als seus associats o altres valencians residents a l'exterior, els centres han d'aportar una memòria descriptiva dels programes d'assistència social realitzats durant l'exercici 2010.
Han d'aportar igualment una memòria descriptiva dels programes que es projecta realitzar, concretant els procediments de selecció de les persones que s'hagen tingut en compte, així com la seua identificació i la descripció de la seua situació de mancança, aportant una llista de les persones que es veurien beneficiades per l'aplicació d'estos programes. Dins d'estes ajudes es podran incloure les referides a la manutenció o allotjament dels afectats (quan estos es realitzen en centres assistencials), medicaments, assistència sanitària, i infortunis familiars d'extraordinària gravetat.
b) Memòria descriptiva de les activitats culturals per a les quals se sol·licita la subvenció, amb les dades següents:
- Títol de les activitats.
- Actes que s'han de dur a terme.
- Dates i lloc de celebració.
- Altres consideracions d'interés.
c) Si se sol·licita subvenció per a la contractació de professors, es faran constar en la memòria descriptiva les dades següents:
- Professor contractat, especificant la seua identificació i titulació.
- Data i lloc de realització del curs.
- Nombre d'hores lectives.
- Nombre d'alumnes que seguixen les classes impartides.
d) Si se sol·licita subvenció per a gastos de funcionament, es farà constar en el pressupost del centre la llista de tots estos gastos i la seua distribució per partides.
Ajudes per a amortitzacions de capital corresponents a préstecs per a l'adquisició o reforma de seus socials.
Catorze. Objecte i condicions
1. L'objecte d'estes ajudes és potenciar la creació, modernització o actualització de les seus dels centres valencians a l'exterior de la Comunitat Valenciana, donant especial prioritat a les amortitzacions de capital corresponents a préstecs, formalitzats amb anterioritat a la publicació oficial de la present orde de convocatòria d'ajudes.
2. El destí de l'ajuda, que podrà aconseguir fins a l'import total del seu cost l'any 2011, haurà de ser l'execució de les inversions que es detallen a continuació, en seus o instal·lacions preexistents, o com a conseqüència de noves obertures:
a) Amortitzacions de capital corresponents a préstecs formalitzats per a l'adquisició de la seu social, corresponents a despeses efectuades en l'any 2011.
b) Obres de rehabilitació, condicionament i reforma de la seu social preexistent, en el cas de centres que disposen de seu pròpia, ja siga arrendada o en propietat.
3. En el cas d'adquisició de béns immobles que tinguen la funció de nova seu social, o d'obres de rehabilitació, condicionament i reforma de la seu social preexistent en propietat, el beneficiari haurà de destinar l'immoble a la finalitat de seu social del centre valencià a l'exterior per un període no inferior a quinze anys des de la data d'adquisició o de finalització de les obres de rehabilitació, condicionament i reforma de la seu. L'incompliment d'esta obligació serà causa de reintegrament de l'import de la subvenció concedida.
Quinze. Finançament de les ajudes i criteris d'avaluació
1. L'import d'estes subvencions serà finançat a càrrec de l'aplicació pressupostària 36.53.89.707.69.0, línia T2398000 del programa 112.90, del pressupost de la Generalitat Valenciana per a 2011.
2. Els criteris d'avaluació seran els especificats en la disposició comuna cinquena i en l'annex II d'estes bases.
Setze. Presentació de sol·licituds
1. Les sol·licituds per a l'obtenció de les ajudes a què es referix el present títol es presentaran acompanyades, a més de la documentació establida amb caràcter general, dels documents següents:
a) Còpia de l'escriptura de compravenda o contracte d'arrendament del local destinat a seu social.
b) Còpia de les factures pagades pel centre valencià, corresponents a l'adquisició o reforma, rehabilitació o condicionament de la seu social.
ANNEX II
Mètode per a la valoració de les ajudes
S'atorga una puntuació a cada centre atesos als barems següents:
Criteris comuns:
1. Interés social de les activitats i els projectes: fins a 500 punts. Ací es primen les ajudes econòmiques als més necessitats, justificades amb la llista nominal dels beneficiaris. Es valorarà la memòria descriptiva dels programes d'assistència social realitzats durant l'exercici 2010.
2. Interés cultural de les activitats i els projectes: fins a 500 punts. Es valoraran les activitats de divulgació de la cultura valenciana que projecten celebrar els centres, i especialment la memòria de les activitats culturals valencianes realitzades durant l'exercici 2010.
3. Nombre de socis: fins a 100 punts, segons la següent escala de valors:

4. Incidència en captació de nous socis: 1 punt per cada nou soci, fins a un màxim de 50 punts.
5. Antiguitat del centre: es considerarà a este efecte l'any des del qual el centre du a terme les seues activitats de forma ininterrompuda.
Fins a 100 punts, segons la següent escala de valors:

Criteris específics:
Gastos d'inversió (Capítol VII):
1. Efectes que la inversió proposada puga representar per a la consolidació i millora de les condicions i el funcionament del centre valencià a l'exterior: fins a 300 punts. Es valoraran prioritàriament les amortitzacions de capital corresponents a préstecs formalitzats per a l'adquisició de seus socials de centres valencians a l'exterior amb anterioritat a la publicació oficial de la present orde de convocatòria d'ajudes.
2. Viabilitat de la inversió proposada: fins a 100 punts.
3. Pressupost total de la inversió: fins a 100 punts, segons la següent escala de valors:

Se suma el total de punts de tots els centres i se li assigna un valor a cada punt, que inicialment és de X - per punt en el capítol IV, i de X - en el capítol VII, dividint l'import total de la línia pressupostària pel nombre de punts. Eixe valor individual es multiplica pels punts de cada centre i s'obté la subvenció concedida a cada un d'ells.
Si el càlcul suma quantitats superiors a les sol·licitades per alguns dels centres, les quantitats sobrants se sumen i tornen a repartir-se entre els altres centres en proporció a la seua puntuació.